O femeie din Bucureşti este acuzată de sute de oameni, pe Facebook, că îi terorizează, îi fotografiază pe stradă sau în magazine şi apoi le postează pozele pe reţeaua de socializare, acolo unde îi acuză că o hărţuiesc prin 'neuronavigaţie'.

Mai multe mămici s-au plâns, în ultimele zile, de femeia care le fotografiază pe stradă şi apoi postează pe Facebook.

Femeia şi-a creat pe reţeaua socială trei profiluri unde postează, aproape zilnic, sute de fotografii şi clipuri video făcute oamenilor pe stradă.

O femeie din Bucureşti este acuzată de sute de oameni, pe Facebook, că îi terorizează, îi fotografiază pe stradă sau în magazine şi apoi le postează pozele pe reţeaua de socializare, acolo unde îi acuză că o hărţuiesc prin 'neuronavigaţie'.

Mai mult, tinerele au precizat că unele dintre ele chiar au fost agresate.

Pe profilurile femeii pot fi găsite mii de fotografii şi clipuri video în care urmăreşte persoane şi le ameninţă că va depune plângere penală pentru simplul fapt că 'au făcut semne din buze'.

Îşi terorizează propria mamă pentru că e 'informatoare'

Pe lângă sutele de oameni pe care i-a urmărit pe stradă, femeia a postat pe Facebook şi imagini filmate chiar de ea când îşi terorizează propria mamă.

Într-un clip video, femeia o ameninţă pe mama ei că ştie că s-a întâlnit cu oamenii de pe scară pentru a face schimb de informaţii, iar apoi distruge o masă de lemn.

Terifiată, mama acesteia pune mâna pe un lemn pentru a se apăra şi îi răspunde că nu s-a întâlnit cu nimeni, ci doar a coborât pentru a duce gunoiul.

Totul se desfăşoară în faţa fiului femeii care pare, la rândul său, îngrozit de acţiunile mamei sale.

Oamenii agresaţi de femeie au depus plângeri la Poliţie, unde au povestit tot ce s-a întâmplat, şi au oferit probele adunate chiar de agresoare pe Facebook.

"Daca o cunoasteti pe aceasta "Doamna" si ati fost agresati de ea sub orice forma, va indrum sa mergeti sa reclamati, deja a facut foarte multe victime in zona Dristor cat si in alte zone ale Bucurestiului, agresiuni fizice cat si verbale, filmati, pozati urmarindu i prin diferite zona frecventate de ea. Nu este normal sa avem astfel de oameni printre noi, pot fi un adevarat pericol pentru noi toti!", a scris pe Facebook una dintre tinerele agresate.

Reacția femeii acuzate că terorizează oameni pe stradă

Femeia acuzată că terorizează oameni pe stradă, în sectorul 3 din București, a reacționat în urma apariției articolului pe www.observator.tv.

'Oamenii din cartierul meu, care mă văd trecând pe stradă, nu știu care este metoda prin care ei știu că sunt eu. Îmi fac semne cu buzele și cu mâinile pe față. Aș vrea să știe că sunt o persoană normală ca și ei și că mă înspăimântă aceste gesturi dacă sunt făcute de atât de mulți oameni. De la un capăt al străzii pe care merg, toată lumea îmi face aceste semne. Nu tot timpul, doar câteodată. Sau când merg la supermarket.

Am filmat aceste lucruri ca să arăt că nu sunt nebună. Că nu mi se pare mie că oamenii îmi fac semne pe stradă. Am vrut să arăt că mi se fac aceste semne pe stradă. Ca să se oprească pentru că îmi fac foarte mult rău. Adică mă simt urmărită în momentul în care îmi arăți pe stradă că mă recunoști. Oamenii când trec pe stradă nu își pun mâna la gură și nu își mușcă buzele non-stop, astfel încât când trec eu prin dreptul lor, de fiecare dată, la toate persoanele, să se întâmple acest lucru', a declarat femeia pentru Observator.TV.

În concluzie, femeia a declarat că a filmat și fotografiat oameni pe stradă pentru că se simte urmărită și, dacă ar avea posibilitatea, ar șterge toate postările, însă nu mai are acces la contul de Facebook.